ก.พาณิชย์ จัดกิจกรรมลดภาระค่าครองชีพมอบเป็นของขวัญปีใหม่กับประชาชน ปี 2562 มั่นใจช่วยกระตุ้นเศรษฐกิจและการใช้จ่ายเพิ่มขึ้น
นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยว่า กระทรวงพาณิชย์ได้จัดกิจกรรมเพื่อมอบให้เป็นของขวัญปีใหม่กับประชาชน ปี 2562 อาทิ มหกรรมลดราคาสินค้าภายใต้งาน “ลดหนักจัดเต็ม New Year Grand Sale” โดยร่วมมือกับภาคเอกชนทุกภาคส่วน ทั้งห้างสรรพสินค้า ผู้ผลิตสินค้า ลดราคาสินค้าอุปโภคบริโภคสูงสุดถึงร้อยละ 80 / การจัดงานธงฟ้าประชารัฐทั้งในระดับภูมิภาคครอบคลุม 36 จังหวัดทั่วประเทศ โดยส่วนกลางจะจัดขึ้นที่ลานอเนกประสงค์ชั้น 3 กระทรวงพาณิชย์ ระหว่างวันที่ 25-27 ธันวาคมนี้ จำหน่ายสินค้าที่จำเป็นต่อการครองชีพ อาทิ ไข่ไก่ น้ำมันปาล์มน้ำตาลทราย และ ข้าวสาร ลดราคาสูงสุดตั้งแต่ร้อยละ 20- 40 เพื่อช่วยบรรเทาและลดภาระค่าครองชีพให้กับประชาชน / การลดราคาสินค้าออนไลน์ในเว็บไซต์ไทยเทรด.com ลดสูงสุดร้อยละ 30 ภายใต้โครงการมอบของขวัญปีใหม่ 2562
 


  นอกจากนี้ กระทรวงพาณิชย์ยังได้จัดสายตรวจพิเศษออกสุ่มตรวจกระเช้าของขวัญปีใหม่ตามห้าง ร้านค้าต่างๆ เพื่อป้องกันประชาชนถูกเอารัดเอาเปรียบจากการซื้อสินค้า โดยผู้ขายจะต้องติดป้ายแสดงราคาสินค้าชัดเจน บอกรายการสินค้า และปริมาณ รวมถึงวันหมดอายุของสินค้าให้ถูกต้องครบถ้วน ทั้งนี้นอกเหนือจากการลดค่าครองชีพแล้ว กระทรวงพาณิชย์ ยังได้ขยายเวลาให้บริการกับผู้ประกอบการค้าทั้งในส่วนกลาง และสำนักงานพาณิชย์จังหวัดทั่วประเทศ โดยเฉพาะการรับจดทะเบียนธุรกิจหนังสือรับรองและการขอใบอนุญาตนำเข้า-ส่งออกสินค้า หนังสือรับรองถิ่นกำเนิดสินค้า นอกเวลาทำการในวันธรรมดา และเพิ่มเวลาบริการในวันเสาร์ โดยจะเริ่มตั้งแต่วันที่ 22-28 ธันวาคมนี้ อย่างไรก็ตาม คาดว่าจะกิจกรรมต่างๆ ที่กระทรวงพาณิชย์มอบให้เป็นของขวัญปีใหม่แก่ประชาชน จะก่อให้เกิดการจับจ่ายใช้สอยเพิ่มขึ้น ส่งผลให้มีเม็ดเงินหมุนเวียนในระบบเศรษฐกิจ และจะเป็นการกระตุ้นเศรษฐกิจให้มีการขยายตัวเพิ่ม